**Saw VI** on vuonna 2009 ensi-iltansa saanut Kevin Greutertin ohjaama kanadalais-yhdysvaltalainen kauhuelokuva, joka on *Saw*-elokuvasarjan kuudes osa. Tyylillisesti se on muiden *Saw*-elokuvien tapaan gore- ja kauhuelokuva. Tuottaja Mark Burg on kuvaillut elokuvaa edeltäjiään väkivaltaisemmaksi. Elokuva kuvattiin Torontossa 30. maaliskuuta – 13. toukokuuta 2009.

Useimmissa elokuvan keskeisissä rooleissa on sarjasta jo entuudestaan tuttuja näyttelijöitä. Eräisiin aiempien osien avoimiin kysymyksiin saadaan *Saw VI*:ssa vastauksia.

Juoni
-----

**Varoitus:  Seuraava kirjoitus paljastaa yksityiskohtia juonesta.**
Simone ja Eddie palaavat tajuihinsa päät valjastettuna laitteeseen, joka kiertää ruuveja heidän ohimoihinsa. Kasettinauha kertoo, että hän, joka luovuttaa eniten lihaa kehostaan minuutissa, selviytyy. Eddie leikkaa rasvaa irti vatsastaan, mutta Simone selviytyy testistä katkaistessaan toisen kätensä irti. Poliisi löytää paikalta Peter Strahmin sormenjälkiä, jotka ovat todellisuudessa Mark Hoffmanin lavastamia. Jill Tuck kertoo Hoffmanille ottaneensa Jigsaw’n pelit hallintaansa. Hän antaa Hoffmanille Jigsaw’lta perinnöksi saadut viisi kirjekuorta ja pitää kuudennen kuoren itsellään. 

Harold Abbott -niminen mies kuolee sydänsairauteen sen jälkeen, kun vakuutusyhtiön johtaja William Easton oli peruuttanut hänen sairausvakuutuksensa. Jigsaw’n tahdon mukaisesti Hoffmann järjestää Williamille testin. Hän joutuu Hoffmanin kaappaamaksi ja palaa tajuihinsa happinaamari kasvoillaan sekä suuri ruuvipuristin yläruumiinsa ympärillä. Williamin on tarkoitus kilpailla hengenpidätyksessä yrityksensä talonmiehen kanssa. Tupakoiva talonmies ei pysty pidättämään hengitystään tarpeeksi kauan, ja hän kuolee ruuvipuristimeen. Seuraavassa kammiossa Williamin on pelastettava hirttoköydeltä joko nuori mutta yksinäinen kanslistinsa Allen tai vanha mutta rakastettu sihteerinsä Addy. William pelastaa sihteerinsä. Takautumassa paljastuu, ettei William myöntänyt tukea John Kramerin syöpähoitoon ja että Kramer kritisoi Williamin käyttämää laskukaavaa vakuutushakemuksien hyväksymisessä.

Williamin työtoveri Debbie on vangittu sokkelon pohjalle rinnassaan laite, joka on asetetettu ampumaan keihäs hänen päänsä läpi ajan loppuessa. William auttaa Debbietä selviytymään sokkelosta, mutta tämä tajuaa, että avain laitteen avaamiseen on Williamin kehossa. Debbie yrittää avata Wiliamin vatsan sirkkelillä, mutta tämä puolustaa itseään, ja lopulta aika loppuu ja keihäs surmaa Debbien. Viimeisessä kammiossa kuusi Williamin kollegaa on asetettu karuselliin, joka pysäyttää kyydissä olevat yksi kerrallaan kuudesti laukeavan haulikon eteen. Williamilla on mahdollisuus estää haulikon laukeaminen kaksi kertaa, mutta katkaisimen painaminen on kivuliasta ja Williamilla on hankaluuksia valita kaksi pelastettavaa työtoveria. 

Peter Strahmin esimies Dan Erickson ja työpari Lindsey Perez saavat teknisen tutkinnan avulla tietää Strahmin olevan kuollut: rikospaikalta löytyneiden sormenjälkien yksityiskohdat paljastavat, ettei Strahm ole voinut jättää niitä jälkeensä elävänä. He myös huomaavat, ettei Seth Baxterille tarkoitetussa nauhassa esiintyvä ääni ole Jigsaw’n ja päättävät purkaa äänenmuuntimen saadakseen selville todellisen äänen. Kun Hoffman tajuaa joutuvansa paljastetuksi, hän tappaa Ericksonin ja Perezin.

Tara ja hänen poikansa Brent palaavat tajuihinsa häkistä, jonka vastakkaisessa häkissä on toimittaja Pamela Jenkins. Häkkien yläpuolella on tankki täynnä fluorivetyhappoa. Häkeissä on katkaisimet, joissa lukee "Elämä" ja "Kuolema". Suoritettuaan kaikki testinsä William päätyy häkkien väliin, jolloin paljastuu, että Pamela on Williamin sisko sekä Tara ja Brent ovat Harold Abbottin perheenjäseniä. Brent pitää Williamia isänsä murhaajana ja kääntää Kuolema-katkaisinta, jolloin Williamin selkään iskeytyy happoa pumppaavia neuloja, jotka sulattavat hänet kahtia. 

Jill sitoo Hoffmanin tuoliin ja kiinnittää tämän päähän karhunrauta-ansan, josta hänellä on 45 sekuntia aikaa vapautua. Paljastuu, että Williamin lisäksi Jigsaw halusi testata myös Hoffmania ja esitti tahtonsa kuudennessa kirjekuoressa. Jill ei jätä Hoffmanille avainta laitteen avaamiseksi ja poistuu paikalta, mutta Hoffman murtaa kätensä ansan painolla, vapauttaa itsensä tuolista ja heittäytyy ovenkarmin väliin, mikä estää laitetta aukeamasta täysin. Hoffman vetää huutaen itsensä vapaaksi suu osittain repeytyneenä auki.

**Juonipaljastukset päättyvät tähän.**

Rooleissa
---------

|  |  |  |
| --- | --- | --- |
|  Tobin Bell  | … |  Jigsaw
  |
|  Costas Mandylor  | … |  Mark Hoffman
  |
|  Betsy Russell  | … |  Jill Tuck
  |
|  Shawnee Smith  | … |  Amanda Young
  |
|  Peter Outerbridge  | … |  William Easton
  |
|  Mark Rolston  | … |  Dan Erickson
  |
|  Athena Karkanis  | … |  Lindsey Perez
  |
|  Samantha Lemole  | … |  Pamela Jenkins
  |
|  George Newbern  | … |  Harold Abbott
  |
|  Shauna MacDonald  | … |  Tara Abbott
  |
|  Devon Bostick  | … |  Brent Abbott
  |
|  Caroline Cave  | … |  Debbie
  |
|  Gerry Mendicino  | … |  Hank
  |
|  Janelle Hutchison  | … |  Addy
  |
|  Shawn Ahmed  | … |  Allen
  |
|  Tanedra Howard  | … |  Simone
  |
|  Marty Moreau  | … |  Eddie
  |

Lähteet
-------

1. ↑  Shawnee Smith Returns in 'Saw VI'  21.3.2009. Bloody Disgusting. Viitattu 20.7.2009. (englanniksi)
2. ↑  Finishing the Saw VI shoot viitattu 12.6.2010
3. ↑  Saw VI (2009) The Internet Movie Database. Viitattu 20.7.2009. (englanniksi)
4. ↑  Pereira, Mike: B-D Chats With the Cast and Crew of 'Saw VI', New Traps Revealed!  21.5.2009. Bloody Disgusting. Viitattu 20.7.2009. (englanniksi)

Aiheesta muualla
----------------

* *Saw*-elokuvien virallinen sivusto

*Saw*-elokuvasarja

|  |  |
| --- | --- |
| Elokuvat | *Saw*-lyhytelokuva (2003) • *Saw* (2004) • *Saw II* (2005) • *Saw III* (2006) • *Saw IV* (2007) • *Saw V* (2008) • *Saw VI* (2009) • *Saw VII 3D* (2010) • *Jigsaw* (2017) • *Spiral* (2021) |
| Näyttelijät | Tobin Bell (Jigsaw) • Shawnee Smith (Amanda Young) • Costas Mandylor (Mark Hoffman) • Betsy Russell (Jill Tuck) • Donnie Wahlberg (Eric Matthews) • Danny Glover (David Tapp) • Cary Elwes (Lawrence Gordon) • Leigh Whannell (Adam Stanheight) • Lyriq Bent (Daniel Rigg) • Dina Meyer (Allison Kerry) • Michael Emerson (Zep Hindle) • Ken Leung (Steven Sing) |
| Videopelit | *Saw*  • *Saw II: Flesh & Blood* |